10ta davlat o‘rmon xo‘jaligi dorivorchilikka ixtisoslashtiriladi, yangi markaz tashkil etiladi - Prezident qarori loyihasi

Prezidentning “O‘zbekiston Respublikasi O‘rmon xo‘jaligi davlat qo‘mitasi huzuridagi Dorivor o‘simliklarni yetishtirish va qayta ishlash ilmiy ishlab chiqarish markazi faoliyatini tashkil etish to‘g‘risida”gi qarori loyihasi e'lon qilindi.
O‘zbekiston Respublikasi O‘rmon xo‘jaligi davlat qo‘mitasi, Innovatsion rivojlanish vazirligi, Moliya vazirligi, Sog‘liqni saqlash vazirligi va Fanlar akademiyasining:
“Shifobaxsh” dorivor o‘simliklarni yetishtirish va qayta ishlash markazi negizida O‘zbekiston Respublikasi O‘rmon xo‘jaligi davlat qo‘mitasi tizimidagi “Dorivor o‘simliklarni yetishtirish va qayta ishlash ilmiy ishlab chiqarish markazi”ni;
Qoraqalpog‘iston Respublikasi O‘rmon xo‘jaligi qo‘mitasi, viloyatlar o‘rmon xo‘jaligi boshqarmalarida 2 ta shtat birligidan iborat bo‘lgan Dorivor o‘simliklarni yetishtirish va qayta ishlashni nazorat qilish bo‘limlarini tashkil etish;
Markazga O‘rmon xo‘jaligi ilmiy-tadqiqot instituti tarkibidagi “Dorivor o‘simliklar dehqonchiligi” va O‘zbekiston Respublikasi Fanlar akademiyasi Botanika bog‘ining “Dorivor o‘simliklar introduksiyasi” laboratoriyalarini hamda O‘simlik moddalari kimyosi institutining va O‘zbekiston Respublikasi Sog‘liqni saqlash vazirligi huzuridagi O‘zbekiston kimyo-farmatsevtika ilmiy tadqiqot institutining dorivorchilikka ixtisoslashtirilgan laboratoriyalarini birlashtirish to‘g‘risidagi takliflariga rozilik beriladi.
Quyidagilar:
a) “Kavrak yetishtiruvchilar va eksport qiluvchilar”, “Qizilmiya va boshqa dorivor o‘simliklarni yetishtirish va qayta ishlash tashkilotlari” uyushmalari hamda “Shafran” ilmiy tadqiqot MChJ rahbar organlarining ushbu tashkilotlarni tugatish haqidagi qarorlari ma'lumot uchun qabul qilinadi;
Markazga tugatilayotgan “Kavrak yetishtiruvchilar va eksport qiluvchilar”, “Qizilmiya va boshqa dorivor o‘simliklarni yetishtirish va qayta ishlash tashkilotlari” uyushmalari va “Shafran” ilmiy tadqiqot MChJning vazifalari hamda vakolatlari berilib, ularning huquq va majburiyatlari bo‘yicha huquqiy vorisi hisoblanadi;
b) O‘zbekiston Respublikasi O‘rmon xo‘jaligi davlat qo‘mitasi tizimida:
Nukus, Xo‘jayli, Qorako‘l, Baxmal, Zomin, Kitob, Uzun, Boysun, Burchmulla, Ohangaron davlat o‘rmon xo‘jaliklari dorivorchilikka ixtisoslashtiriladi;
G‘allaorol, Chortoq, Sardoba, Xonobod ixtisoslashgan davlat o‘rmon xo‘jaliklari tashkil etiladi.
Markazning asosiy vazifalari etib quyidagilar belgilanadi:
o‘rmon fondi yerlarida yovvoyi holda o‘suvchi dorivor o‘simliklar areallarini o‘rganish va zaxiralarini aniqlash, mavjud bioresurslar genofondini saqlash, onalik plantatsiyalarini tashkil etish, urug‘lik materiallarini yetishtirish va tayyorlash, ko‘paytirish, kolleksion pitomniklar tashkil etish hamda ularning xomashyolarini qayta ishlash bilan bog‘liq ilmiy va amaliy tadqiqotlarni olib borish;
olib borilgan ilmiy-tadqiqot ishlari natijasida tanlangan dorivor o‘simliklarni muayyan tuproq-iqlim sharoitini hisobga olgan holda o‘rmon fondi yerlarida madaniy holda yetishtirishni yo‘lga qo‘yish, sanoat plantatsiyalarini barpo etish bo‘yicha aniq ilmiy asoslangan takliflar ishlab chiqish;
hududlarning tuproq-iqlim sharoitlarini hisobga olib, madaniy holda yetishtiriladigan dorivor o‘simliklarning agrotexnologik xaritalarini ishlab chiqish;
o‘rmon fondi yerlarida dorivor o‘simliklarni yetishtirish, tayyorlash, ulardan oqilona foydalanishning yagona strategiyasini shakllantirish va amalga oshirish;
o‘rmon fondi yerlarida dorivor o‘simliklarning qat'iy hisobini yuritish;
rivojlangan xorij davlatlari tajribasini o‘rganish, ilg‘or texnologiyalarni va innovatsion g‘oyalarni sohaga joriy etish tizimlarini ishlab chiqish;
yetishtirilgan xomashyoni kimyoviy tahlil qilish va ularning sifat va miqdor ko‘rsatkichlarini aniqlash;
tuproq-iqlim sharoitidan kelib chiqib, hududlar kesimida dorivor o‘simliklarni joylashtirish;
dorivor o‘simlikshunoslik va farmatsevtika sohasi rivojlangan xorijiy davlatlarning ilmiy markazlari mutaxassislari bilan o‘zaro tajriba almashish va hamkorlik ishlarini yo‘lga qo‘yish;
dorivor o‘simliklarni yetishtirish va ulardan dori vositalarini ishlab chiqarish maqsadida mahalliy va xorijiy investorlarning investitsiyalarini, xalqaro moliya institutlarining grantlarini jalb etish;
o‘rmon fondi yerlarida dorivor o‘simliklarni yetishtirish va qayta ishlashga oid normativ-huquqiy hujjatlar hamda davlat dasturlari loyihalarini ishlab chiqishda ishtirok etish;
o‘rmon fondi yerlarida O‘zbekiston Respublikasi Kizil kitobiga kiritilmagan yovvoyi holda o‘suvchi dorivor o‘simliklar xomashyosini yig‘ish, terish, g‘amlash uchun yuridik va jismoniy shaxslarga ruxsatnomalar berish;
dorivorchilik sohasi bo‘yicha mutaxassislarni o‘qitish uchun o‘quv dasturlarini tayyorlash va o‘qitish tizimini tashkil etish;
iqtisodiy islohotlarni chuqurlashtirish bilan bog‘liq bo‘lgan Hukumat qarorlarini dorivorchilik sohasiga tatbiq etish, ularning bajarilishida amaliy yordam ko‘rsatish.
O‘zbekiston Respublikasi O‘rmon xo‘jaligi davlat qo‘mitasining:
Toshkent viloyati, Toshkent tumani, Darxon qo‘rg‘oni, Chimkent yo‘li ko‘chasi, 2-uyda joylashgan Toshkent tumani o‘rmon xo‘jaligi kollejining foydalanmasdan turgan bino va inshootlarini operativ boshqaruv huquqi bilan Markazga berish;
Toshkent shahri, Bektemir tumani, Oltintopgan ko‘chasi, 15-uyda joylashgan “Shifobaxsh” dorivor o‘simliklarni yetishtirish va qayta ishlash markazining bino va inshootlarida davlat-xususiy sheriklik asosida “PARADISE FLORA” MChJ (Toshkent shahri) bilan Dorivor o‘simliklarni yetishtirish va qayta ishlash klasterini tashkil etish hamda xalq tabobatining fitoterapiya yo‘nalishi bo‘yicha faoliyat yuritish to‘g‘risidagi takliflariga rozilik beriladi.